European Union ewaddeyo omutemwa gwa bukadde bwa pound 4, mu za Uganda bwe buwumbi 15 n’obukadde 200 (15.2b) okukwasizaako government ya Uganda okulabirira n’okuduukirira ababundabunda n’abalala abetaaga okubeerwa.
Ensimbi zino z’ezimu ku bweyamo bw’omukago gwa Bulaaya, ez’okukwasizaako abantu naddala abadduka ekibambulira ky’olutalo mu Democratic Republic of Congo, (DRC), olwabayeekera ba M23 naba ADF.
Ensimbi obuwumbi 7 n’obukadde 600 bwakusindikibwa mu babundabunda, ssonga ensimbi endala obuwumbi 7 n’obukadde 600 zaakuyambako okulabirira abantu ababonabona olw’enjala mu bendobendo lye Karamoja n’abookumulirwano e Kenya.
Kaminsona avunanyizibwa ku bigwa tebiraze n’ebibamba mu mukago gwa European Union Janez Lenarcic agamba nti abantu abeetaga okubeerwa bangi ddala nga ensimbi zino zisuubirwa okutaakiriza ku bwetaavu bwabwe, era naasaba government okuzikozesa obulungi.
Buweze obukadde bwa pound 34 muza Uganda bwe buwumbi 130 mu mwaka guno gwokka 2022, European Union zeyakawa eri government ya Uganda okuduukirira abeetaga okubeerwa.
Kinajjukirwa nti embeera yobutali butebenkevu mu DRC, yaleetera omuwendo gwabantu abali eyo mu 57,000 okudduka ekibabu, okuva mu January w’omwaka guno 2022, ngabasinga baddukira Uganda.
Kaakano Uganda erina abanoonyi boobubudamu akakadde kamu n’ekitundu (1.5m) era nga yeyokusatu munsi yonna okuba n’omuwendo gw’abanoonyi b’obubudamu mu nsi yonna.
Mu ngeri yeemu mu bendobendo lye Karamoja abantu abasoba mu 500,000 bebeetaaga okuddukirirwa n’emmere, nga ku bano 100,000 baana n’abakyala b’embuto, aboolekedde okukonziba.
Bisakiddwa: Ddungu Davis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn